માનવીની મૂળભૂત જરૂરીયાતોમાં રોટીનો નંબર પહેલો ગણાવવામાં આવે છે. પણ આજે રોટી કેટલા લોકો ખાતા હશે? દેશ-દુનિયાની વાત પછી કરીએ પણ ગુજરાતમાં દર ત્રીજું ઘર એવું હશે જેમાં મમ્મી રોજ રોટલી બનાવતી હોઈ પિત્ઝા-પાસ્તા-બર્ગરના શોખીન બાળકો આંદોલનના રસ્તે પડી જતા હશે. બંગાળીઓને માછલી અને ભાત પ્રિય છે. સાઉથ ઈન્ડીયન લોકો પણ ચાવલ અને ઈડલી-ઢોંસા ખાતા હોય છે. બાકીની દુનિયા બ્રેડ ખાય છે. અમારી પાસે ઓફિશિયલ રેકોર્ડ તો નથી પણ આદિમાનવોએ ગુફાઓમાં દોરેલા ચિત્રો જોઈ એવું લાગે છે કે એ લોકો પણ રોટલી-બોટલી બનાવવાની ઝંઝટમાં પડવાને બદલે ફાસ્ટ ફૂડ ખાવામાં જ માનતા હશે. માન્યામાં ન આવતું હોય તો એ ગુફા ચિત્રો જોજો, એમાં એ લોકો ‘ફાસ્ટ’ ભાગતા ‘ફૂડ’ એટલે કે હરણ પાછળ દોડતા દેખાશે. આમ છતાં જરૂરીયાતની યાદીમાં રોટીને ખોટી રીતે ઘુસાડવામાં આવી છે. જો કે કપડાની વાત જુદી છે.